Mantel (ooper)

"Mantel" (originaalis Il tabarro) on Giacomo Puccini ooper ühes vaatuses Giuseppe Adami libretole Didier Goldi näidendi "La houppelande" (1910) järgi. Esmaettekanne toimus 14. detsembril 1918 New Yorgi Metropolitan Operas kui esimene vaatus kolmest ühevaatuselisest ooperikolmikust (triptühhon) "Il trittico". Rollide esmaesitajad olid Claudia Muzio (Giorgetta), Alice Gentle (Frugola), Giulio Crimi (Luigi), Luigi Montesanto (Michele). Dirigeeris Roberto Moranzoni.

Ajalugu 

"Il tabarro" komponeerimine toimus kahes faasis. 1913. aasta suvest sügiseni ning 1915. aasta oktoobrist 1916. aasta novembrini. Katkestuse põhjuseks oli vajadus töötada ooperiga "La Rondine", mille jaoks oli Puccinil sõlmitud leping. "Il tabarro" puhul lepingut polnud ega ka teada teatrit, kus seda saab ette kanda. Ühevaatuselise ooperina poleks sellest piisanud terveks ooperiõhtuks. Esialgu kavatses Puccini selle ühendada oma esimese ooperiga "Le Villi", mis oli selleks ajaks peaaegu unustatud. Alles pärast kohtumist libretist Giovacchino Forzanoga otsustas Puccini komponeerida ühel õhtul esitatavate ühevaatuseliste ooperite kolmiku (triptühhoni) või tsükli "Il trittico", mis koosneks traagilisest ("Il tabarro"), lüürilisest ("Suor Angelica") ja rõõmsast ("Gianni Schicchi") teosest.

"Il tabarro" on helilooja kõige enam veristlikku stiili meenutav teos. Seda esitatakse väljaspool "Il tritticot" omaette ooperina kõige sagedamini. New Yorgi Metropolitan Operas on seda teost pärast seal väljatulekut esitatud üle 80 etenduse.

Eestis on „Mantlit” "Il tritico" komplektis esitanud Estonia 1972. ja 1997. aastal.

Helisalvestised on aastatest 1949, 1955, 1962, 1971, 1977, 1981, 1994 ja 1997.

Tegelased 

 Giorgetta (sopran), Michele abikaasa
 Michele (bariton), praamiomanik
 Luigi (tenor), stividor
 Frugola (metsosopran), Talpa naine
 Tinca (tenor), dokitööline
 Talpa (bass), dokitööline
 Laulumüüja (tenor)
 Armastaja (sopran)

Süžee 

Tegevus toimub 1910. aastal Pariisis Seine’i kaldal. 50-aastase Michele’i praamile laaditakse tsementi. Tema 25-aastane abikaasa Giorgetta heidab silma 20-aastasele stividorile Luigile. Michele’il on majanduslikke raskusi ja ta kavatseb laadijad pikemaks ajaks ilma tööta jätta. 55-aastase laadija Talpa kaltsukorjajast 50-aastane naine Frugola demonstreerib oma leide. Giorgetta ning Luigi usaldavad talle oma plaani elada koos kuskil Pariisi eeslinnas. Michele kahtlustab oma naist petmises. Ta ründab Luigit ja pressib talt välja ülestunnistuse. Seejärel tapab ta oma naise armukese ja katab ta mantliga. Georgetta tuleb oma mehega leppima. Michele tõstab üles mantli ning Georgetta näeb, kes on selle all. Luigi elutu keha langeb maapinnale.

Muusikalood 

 Giorgetta ja Michele’i duett „Dunque, che cosa credi?”
 Luigi aaria „Hai ben ragione! meglio non pensare ”
 Michele’i aaria „Nulla! Silenzio!”
 Michele aaria „Scorri, fiume eterno!”
 Giorgetta ja Luigi duett „O Luigi! Luigi!”.
 Giorgetta romanss “È ben altro il mio sogno”

Vaata ka 
 Õde Angelica
 Gianni Schicchi

Allikad 
 Earl of Harewood. Kobbe’s Complete Opera Book, London, 1987
 Tiit Made. Ooperimaailm II köide, Tallinn, 2012
 EMI Classics. Giacomo Puccini Il tabarro CD, London, 1997

Giacomo Puccini ooperid